امور داخلہ کی وزارت
ڈیزاسٹر رسک ریڈکشن کے قومی پلیٹ فارم کا تیسرا اجلاس نئی دہلی میں اختتام پذیر، وزیر اعظم کے پرنسپل سکریٹری نے اختتامی پروگرام سے خطاب کیا
آفات کے خطرے میں کمی اور اس کا بندوبست وزیر اعظم کے تصور کے مطابق عوامی تحریک میں تبدیل ہو رہا ہے: پی کے مشرا
’’وزیراعظم کا 10 نکاتی ایجنڈا مقامی صلاحیتوں اور پہل قدمیوں کی تشکیل اور خاص طور پر قدرتی آفات کے خطرے کے بندوبست میں خواتین کی قیادت کی ضرورت پر زور دیتا ہے‘‘
’’قدرتی آفات کے خطرے سے نمٹنے کے نظام کو پیشہ ورانہ بنانا اور ایسے پروگراموں اور اقدامات کو تیار کرنا جو لوگوں کی ضروریات کے مطابق ہوں آگے بڑھنے کا راستہ ہے‘‘
’’اگر ہم سب سے زیادہ کمزور لوگوں کی مدد کرنے اور ان کی زندگی اور معاش کی حفاظت کرنے کے قابل نہیں ہیں، تو ہمارے کام کا پورا مقصد ہی ختم ہو جائے گا‘‘
بارہ سوسے زیادہ مضامین کے ماہرین، پریکٹیشنرز، ماہرین تعلیم اور مندوبین نے وزیر اعظم جناب نریندر مودی اور سینڈائی فریم ورک کے ذریعہ دیے گئے قدرتی آفات کے خطرے کی تخفیف کے حوالے سے 10 نکاتی ایجنڈے کی بنیاد پر تباہی کے خطرے میں کمی کے مختلف غیر معمولی مسائل پر غور کیا
نیشنل پلیٹ فارم فار ڈیزاسٹر رسک ریڈکشن کا تیسرا اجلاس آج نئی دہلی میں اختتام پذیر ہوا۔ وزیر اعظم کے پرنسپل سکریٹری جناب پی کے مشرا نے اختتامی پروگرام سے خطاب کیا۔ اس موقع پر مرکزی وزیر مملکت برائے داخلہ جناب نتیا نند رائے، مرکزی داخلہ سکریٹری، ممبر اور سکریٹری ، این ڈی ایم اے، این ڈی آر ایف کے ڈائریکٹر جنرل، ایم ایچ اے، این ڈی ایم اے، این ڈی آر ایف، این آئی ڈی ایم اور دیگرمتعلقہ افراد بھی موجود تھے۔
اپنے خطاب میں جناب پی کے مشرا نے بات چیت کے وسیع دائرہ کار اور ملک بھر میں منعقد کی گئی بات چیت کی وسعت اور گہرائی کے بارے میں خوشی کا اظہار کیا جو ڈیزاسٹر رسک ریڈکشن  کے تمام متعلقہ موضوعات کا احاطہ کرنے والے اس سے قبل ہونے والے 19پروگراموں میں کی گئی ہے۔ آفات کے خطرے میں کمی سے متعلق پروگرام کو ‘ عوامی تحریک’ میں تبدیل کر دیا گیا ہے جیسا کہ وزیر اعظم جناب نریندر مودی نے تصور کیا تھا۔ پرنسپل سکریٹری نے سیشن کے موضوع ‘‘بدلتے ہوئے آب و ہوا میں مقامی لچک پیدا کرنا’’کی اہمیت پر زور دیا کیونکہ یہ ایسے وقت میں قدرتی آفات کے نظام کو مقامی بنانے کی ضرورت سے ہم آہنگی رکھتا ہے جب آفات کے خطرات نہ صرف بڑھ رہے ہیں بلکہ خطرات کی نئی نئی شکلیں اُبھر کر سامنے آرہی ہیں۔ جناب مشرا نے وزیر اعظم کے اُس 10 نکاتی ایجنڈے کا حوالہ بھی دیا جس میں مقامی افراد کی صلاحیتوں اور مقامی سطح پر کئے جانے والے اقدامات کی ضرورت اور خاص طور پر آفات کے خطرے کے انتظام میں خواتین کی قیادت پر زور دیا گیا ہے ۔ انہوں نے کہا کہ اجلاسوں کی کارروائیوں سے استفادہ کرتے ہوئے وزیراعظم کے دس نکاتی ایجنڈے اور سینڈائی فریم ورک پر عمل درآمد کیا جا سکے گا۔
جناب مشرا نے دو ایسے موضوعات تجویز کئے جنہیں شراکت داروں کے ذریعہ آگے بڑھایا جائے گا ۔ ان میں سے پہلا موضوع، ریاستی اور ضلعی سطحوں پر قدرتی آفات کے خطرے کے بندوبست کے نظام کو پیشہ ورانہ بنانے سے متعلق ہے، اور دوسرا، ایسے پروگراموں اور اقدامات کی تخلیق کرنے سے متعلق ہے جو لوگوں کی ضروریات کے مطابق ہوں۔ انہوں نے کہا کہ قدرتی آفات سے نمٹنے کی تیاری اور آفات کی تخفیف کو قدرتی آفات سے نمٹنے میں اپنائے جانے والے طور طریقوں کے پیشہ ورانہ خطوط پر پیشہ ورانہ بنانے کی ضرورت ہے جو این ڈی آر ایف اور ایس ڈی آر ایف کی آمد کے ساتھ ہی سامنے آیا ہے۔ انہوں نے اپنی گفتگوکا سلسلہ جاری رکھتے ہوئے کہا کہ ریاستوں کے پاس کافی وسائل ہیں اور این ڈی ایم اے، این آئی ڈی ایم اور این ڈی آر ایف کی طرف سے مربوط انداز میں ان کی مدد کی جائے گی۔ انہوں نے پیشہ ورانہ حیثیت دینے اور پروگرام کی ترقی کے دونوں کاموں کے لیے وسائل کی دستیابی پر اطمینان کا اظہار کیا۔
پرنسپل سکریٹری نے اپنی تقریب کے اختتام میں ، شراکت داروں کو سینڈائی فریم ورک پر سست رفتاری کے ساتھ ہونے والی پیشرفت کے بارے میں آگاہ کیا، جس کی آٹھویں سالگرہ ایک ہفتے کے اندر آنے والی ہے۔ ‘‘اس 15 سالہ فریم ورک کے لئے معین کردہ نصف سے زیادہ وقت گزر چکا ہے اور دنیا سینڈائی اہداف کو حاصل کرنے سے ابھی بہت دور ہے۔ ہمیں قدرتی آفات کے خطرے کے بندوبست کا ایک زیادہ موثر، زیادہ ذمہ دارانہ نظام تخلیق کرنے کے لیے خود کو ایک بار پھر سے وقف کردینا چاہیے تاکہ زیادہ دفاعی قوت رکھنے والے افراد کےساتھ مل کر ایک محفوظ ملک اور محفوظ دنیا کے لیے کام کیا جا سکے’’۔
وزیر اعظم جناب نریندر مودی نے جمعہ کو این پی ڈی آر آر کے تیسرے اجلاس کا افتتاح کیا۔ اس موقع پر مرکزی وزیر داخلہ اور تعاون کے وزیر جناب امت شاہ بھی موجود تھے۔ وزیر اعظم نے ڈیزاسٹر رسک ریڈکشن کے شعبے میں اختراع پر مبنی نظریات و خیالات ، اقدامات، وسائل اور ٹیکنالوجیز کی نمائش کرنے کے لیے ایک نمائش کا بھی افتتاح کیا۔اس نمائش میں 100 سے زیادہ نمائش کنندگان حصہ لے رہے ہیں جو اب 13 مارچ 2023 تک عوام کے لیے کھلی ہے۔ یہ نمائش ڈی آر آر کے شعبے سے تعلق رکھنے والے مختلف اقدامات کے بارے میں آگاہی پیدا کرنےکے لیے ایک بہترین پلیٹ فارم ہے۔
تیسری این پی ڈی آر آر کا اہتمام وزارت داخلہ ، نیشنل ڈیزاسٹر مینجمنٹ اتھارٹی ، نیشنل ڈیزاسٹر رسپانس فورس  اور نیشنل انسٹی ٹیوٹ آف ڈیزاسٹر مینجمنٹ نے مشترکہ طور پر کیا تھا۔ این پی ڈی آر آر چار مکمل اجلاسوں، ایک وزارتی اجلاس، اور آٹھ موضوعاتی اجلاسوں پر مشتمل تھا۔ دو دنوں کے دوران، 1200 سے زیادہ مضامین کے ماہرین، پریکٹیشنرز، ماہرین تعلیم اور مندوبین نے وزیر اعظم جناب نریندر مودی اور سینڈائی فریم ورک کے ذریعہ دیے گئے ڈیزاسٹر رسک ریڈکشن پر 10 نکاتی ایجنڈے کی بنیاد پر تباہی کے خطرے میں کمی کے مختلف غیر معمولی مسائل پر غور کیا۔
یہ میٹنگ امرت کال کے دوران ہوئی تھی، اور این پی ڈی آر آر کے تیسرے اجلاس پر غور و خوض سے وزیر اعظم جناب نریندر مودی کے ویژن-2047 کے تحت 2030 تک ہندوستان کو آفات سے محفوظ بنانے میں مدد ملے گی۔